b"\n_START_ARTICLE_\nJust Tejada i Mart\xc3\xadnez\n_START_SECTION_\nTraject\xc3\xb2ria\n_START_PARAGRAPH_\nComen\xc3\xa7\xc3\xa0 la seva carrera a l'equip juvenil del CE Europa juvenil, passant a continuaci\xc3\xb3 al juvenil del FC Barcelona, a l'amateur i a l'Espanya Industrial, aleshores filial blau-grana. La temporada 1952-53 fou cedit al Real Murcia i un cop acabada aquesta temporada ingress\xc3\xa0 al primer equip del Bar\xc3\xa7a, on disput\xc3\xa0 245 partits i marc\xc3\xa0 126 gols en vuit temporades. Guany\xc3\xa0 dues lligues, dues copes i dues Copes de Fires. Fou un dels jugadors que jugaren el partit inaugural del Camp Nou el dia 24 de setembre de 1957, marcant el segon gol d'aquest partit._NEWLINE_Va rebre la baixa el 1961 i accept\xc3\xa0 una oferta del Reial Madrid, on guany\xc3\xa0 dues noves lligues i una copa en dues temporades. El 1963 retorn\xc3\xa0 a Barcelona per jugar al RCD Espanyol, on despr\xc3\xa9s de dues temporades penj\xc3\xa0 les botes._NEWLINE_Fou internacional amb la selecci\xc3\xb3 catalana i amb l'espanyola. Amb aquesta darrera disput\xc3\xa0 8 partits i marc\xc3\xa0 4 gols en un mateix partit, disputat el 15 d'octubre de 1958 a Madrid davant la selecci\xc3\xb3 d'Irlanda del Nord amb vict\xc3\xb2ria per 6 a 2. Debut\xc3\xa0 el 13 d'abril de 1958 enfront Portugal a Madrid i s'acomiad\xc3\xa0 el 2 d'abril de 1961 davant Fran\xc3\xa7a."